ທ່ານ​ໄບ​ເດັນ ​ລໍຖ້າ​ດົນ​ໂພດ ​ກ່ຽວ​ກັບການ​ເສີມ​ກຳ​ລັງ​​ ຂອງຣັດ​ເຊຍ​ ຢູ່​ຊາຍ​ແດນ​ຢູ​ເຄ​ຣນ ນັ້ນຄື​ຄຳ​ເວົ້າ ​ຂອງ​ສະ​ມາ​ຊິກ​ສະ​ພາ​ສູງ
ກຸ່ມ​ດັ່ງ​ກ່າວນີ້ ແມ່ນ​ຮວມ​ທັງ​ສະ​ມາ​ຊິກ​ພັກ​ຣີ​ພັບ​ບ​ລີ​ກັນ​ຈາກ​ຄະ​ນະ​ກຳ​ມະ​ການກອງ​ທັບ ແລະ​ກຳ​ມະ​ການ​ຄວາມ​ສຳ​ພັນ​ກັບ​ຕ່າງ​ປະ​ເທດ.
ສະມາຊິກສະພາສູງ ຂອງພັກຣີພັບບລີກັນກຸ່ມນຶ່ງ ໃນວັນພຸດວານນີ້ ຮຽກຮ້ອງໃຫ້ລັດຖະບານຂອງທ່ານໄບເດັນ ໃຊ້ມາດຕະການຕອບໂຕ້ທີ່ໜັກຂຶ້ນ ຕໍ່ການຂົ່ມຂູ່ຂອງປະທານາທິບໍດີຣັດເຊຍ ທ່ານວລາດີເມຍ ປູຕິນ ທີ່ຈະບຸກປະເທດຢູເຄຣນ ສະມາຊິກສະພາສູງ ຈອນ ຄໍນິນ ກ່າວໃນການຖະແຫຼງຂ່າວທີ່ຫໍລັດຖະສະພາສະຫະລັດໃນວັນພຸດວານນີ້ວ່າ “ຕາມປະຫວັດສາດແລ້ວ ສົງຄາມແມ່ນເລີ້ມຕົ້ນຂຶ້ນງ່າຍໆ ແຕ່ຍາກທີ່ຈະຍຸຕິລົງ ນັ້ນຄືວ່າເປັນຫຍັງການຂົ່ມຂູ່ທີ່ຈະລົງໂທດດັ່ງກ່າວນີ້ ໃນຄວາມເປັນຈິງແລ້ວຈຶ່ງບໍ່ພຽງພໍທີ່ຈະສະກັດກັ້ນ (ປະທານາທິບໍດີຣັດເຊຍ) ທ່ານວລາດີເມຍ ປູຕິນ ແລະປ້ອງກັນບໍ່ໃຫ້ລາວ ທຳການບຸກລຸກເພີ້ມຕື່ມຕໍ່ປະເທດຢູເຄຣນ ” ທ່ານຄໍນິນ ກ່າວຕື່ມວ່າ “ທັງການໃຫ້ຄຳໝັ້ນສັນຍາທີ່ຈະຊ່ວຍເຫຼືອຢູເຄຣນທາງດ້ານການເງິນແມ່ນບໍ່ພຽງພໍ ທີ່ຈະສະກັດກັ້ນປູຕິດໄດ້ ແລະບໍ່ຄວນທີ່ຈະເຂົ້າໃຈຜິດກ່ຽວກັບເລື້ອງນີ້ ເປົ້າໝາຍຂອງພວກເຮົາບົນພື້ນຖານຂອງທັງສອງພັກການເມືອງແລ້ວຄວນແມ່ນການສະກັດກັ້ນປູຕິນ ແລະຄວນເຮັດໃຫ້ລາວຄິດສອງເທື່ອກ່ຽວກັບການບຸກເຂົ້າໄປໃນຢູເຄຣນ ” ກຸ່ມດັ່ງກ່າວນີ້ ແມ່ນຮວມທັງສະມາຊິກພັກຣີພັບບລີກັນຈາກຄະນະກຳມະການກອງທັບ ແລະກຳມະການຄວາມສຳພັນກັບຕ່າງປະເທດ ສະມາຊິກ 3 ຄົນ ຊຶ່ງປະກອບດ້ວຍທ່ານເຄວິນ ແຄຣມເມີ ທ່ານຣໍເຈີ ວິກເກີ ແລະທ່ານຣັອບ ພອດແມນ ແມ່ນສ່ວນນຶ່ງຂອງຄະນະຜູ້ແທນລັດຖະສະພາສະຫະລັດທີ່ໄດ້ເດີນທາງໄປຢ້ຽມຢາມກີຢິບແລະພົບປະກັບພວກເຈົ້າໜ້າທີ່ຢູເຄຣນ ໃນອາທິດນີ້ ເພື່ອໃຫ້ການຢືນຢັນເພີ້ມຕື່ມໃນການໃຫ້ຄວາມສະໜັບສະໜຸນຂອງສະຫະລັດຕໍ່ຢູເຄຣນ ແລະຄວາມຕ້ອງການໃນດ້ານປ້ອງກັນປະເທດ ກຸ່ມສະມາຊິກສະພາສູງຈາກສອງພັກການເມືອງ ຍັງໄດ້ພົບປະທາງອອນລາຍນ໌ ກັບປະທານາທິບໍດີໂຈ ໄບເດັນ ໃນຕອນເຊົ້າຂອງວັນພຸດວານນີ້ ເພື່ອປຶກສາຫາລືກ່ຽວກັບນະໂຍບາຍຂອງສະຫະລັດຕໍ່ຢູເຄຣນ ຢູ່ໃນຖະແຫຼງການ ທີ່ອ່ານເອົາກ່ຽວກັບການພົບປະຊຶ່ງນຳອອກເຜີຍແຜ່ຫຼັງຈາກນັ້ນ ທຳນຽບຂາວກ່າວວ່າ “ປະທານາທິບໍດີໄບເດັນ ໄດ້ກ່າວຊົມເຊີຍປະຫວັດໃນການໃຫ້ຄວາມສະໜັບສະໜຸນທີ່ເຂັ້ມແຂງຕໍ່ຢູເຄຣນຈາກທັງສອງພັກການເມືອງ ແລະໄດ້ຕົກລົງທີ່ຈະສືບຕໍ່ເຮັດວຽກຢ່າງໃກ້ຊິດ ກັບສະພາ ໃນຂະນະທີ່ລັດຖະບານພວມກະກຽມການລົງໂທດທີ່ສຳຄັນເພື່ອຕອບໂຕ້ຕໍ່ການຮຸກຮານເພີ້ມຕື່ມຂອງຣັດເຊຍ ຕໍ່ປະເທດຢູເຄຣນ ” ຣັດເຊຍໄດ້ເສີມກຳລັງທະຫານລະຫວ່າງ 70,000 ຫາ 100,000 ຄົນໃນເຂດຊາຍແດນທີ່ຕິດກັບຢູເຄຣນ ອີງຕາມການກະປະມານຂອງສະຫະລັດ ໃນຕົ້ນອາທິດນີ້ ຣັດເຊຍໄດ້ຖອນພະນັກງານອອກຈາກສະຖານທູດຂອງຕົນທີ່ນະຄອນກີຢິບ ຊຶ່ງອາດເປັນຮ່ອງຮອຍໃນການບຸກໂຈມຕີມີຄວາມເປັນໄປໄດ້ ການເຈລະຈາຫຼາຍໆຮອບທີ່ນະຄອນບຣັສເຊີລສ໌ ລະຫວ່າງຣັດເຊຍ ສະຫະລັດແລະບັນດາປະເທດພັນທະມິດໃນຢູໂຣບໄດ້ຕົກຢູ່ໃນສະພາບບໍ່ໄປບໍ່ມາ ເມື່ອສັບປະດາແລ້ວ ນີ້ ຍ້ອນສະຫະລັດ ແລະປະເທດພັນທະມິດໄດ້ປະຕິເສດ ບໍ່ຍອມໃຫ້ການຄ້ຳປະກັນວ່າຈະບໍ່ອະນຸຍາດໃຫ້ຢູເຄຣນເຂົ້າຮ່ວມອົງການພັນທະມິດຂ້າມມະຫາສະໝຸດແອັດແລນຕິກ ຕະຫຼອດໄປນັ້ນ